Έναυσμα

Λέγεται ότι ο καιρός είναι χαοτικό φαινόμενο. Αυτό σημαίνει ότι μικρές αλλαγές κάποιων συνθηκών είναι δυνατόν να οδηγήσουν σε τεράστιες διαφορές στην εξέλιξη του καιρού.

Με την εγκατάσταση μεγάλου αριθμού μετεωρολογικών σταθμών παρατήρησης, συλλέγουμε δεδομένα για το τι συμβαίνει στην ατμόσφαιρα και έτσι μπορούμε να κάνουμε βραχυχρόνια πρόβλεψη του καιρού.

Πρόβλεψη του καιρού σε βάθος χρόνου δεν μπορεί να γίνει γιατί δεν μπορούμε να γνωρίζουμε με ακρίβεια στην κλίμακα του χιλιοστού του μέτρου, τι συμβαίνει κάθε χρονική στιγμή και σε κάθε σημείο της ατμόσφαιρας.

Το φαινόμενο της πεταλούδας είναι μια ποιητική μεταφορά, στη θεωρία του χάους. Περιγράφει αυτή τη λεπτή εξάρτηση από τις αρχικές συνθήκες. Αν μια πεταλούδα κινήσει τα φτερά της σε κάποια περιοχή, το γεγονός αυτό μπορεί να είναι η αιτία για τη δημιουργία τυφώνα χιλιάδες χιλιόμετρα μακριά. Βέβαια το γεγονός αυτό ποτέ δεν θα το αποδείξουμε, αλλά υπάρχει ως δυνατότητα και μπορεί να συμβαίνει.